Diari Oficial de la Generalitat Valenciana


Sumari del DOGV 6947, del 21-01-2013 (2013/533)

ORDE 11/2012, 28 de desembre, de la Conselleria de Benestar Social, per la qual aprova les bases i convoca el Premi a la Labor en favor de la Família de la Comunitat Valenciana en 2012.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   6947

Data del DOGV
:   21-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/533


Data del document
:   28-12-2012

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 11/2012, 28 de desembre, de la Conselleria de Benestar Social, per la qual aprova les bases i convoca el Premi a la Labor en favor de la Família de la Comunitat Valenciana en 2012. [2013/533]
La família és un dels referents fonamentals de la ciutadania i, per mitjà d'esta institució, es transmet des de l'herència cultural fins a tot allò que configura la convivència, els valors i les formes de vida.
Com a nucli social bàsic, ha merescut menció especial en la Constitució espanyola, que establix, en l'article 39, com a principi rector de la política social i econòmica, la protecció social, econòmica i jurídica de la família.
La Direcció General de Família i Dona és l'òrgan directiu de la Conselleria de Benestar Social al qual corresponen, entre altres funcions, les de fomentar i desenrotllar una cultura de família que incidisca en línies preventives d'actuació, formació, intervenció, participació i promoció del seu benestar.
Basant-se en estes funcions, la Conselleria de Benestar Social considera convenient atorgar un premi honorífic a les persones físiques o jurídiques que hagen dut a termet actuacions a favor de la família durant l'últim any que siguen mereixedores d'este reconeixement.
Per tot això, i fent ús de les facultats que em conferixen l'article 28 de la Llei 5/1983, de 30 de desembre, del Consell, i el Decret 193/2012, de 21 de desembre, del Consell, pel qual aprova el Reglament Orgànic i Funcional de la Conselleria de Benestar Social.
ORDENE
Article 1. Objecte
És objecte d'esta orde la convocatòria d'un concurs públic per a la concessió del Premi a la Labor en favor de la Família de la Comunitat Valenciana en 2012, i mencions honorífiques amb el mateix objecte.
Les bases per les quals es regix la convocatòria figuren com a annex I d'esta orde.
La finalitat del premi és reconéixer el paper, les característiques i el valor del treball realitzat de manera desinteressada per persones físiques o jurídiques en benefici de la família en l'àmbit de la Comunitat Valenciana que contribuïsca a la construcció d'una societat més justa i solidària.
Article 2. Premis
El premi consistirà en una placa commemorativa i un diploma acreditatiu, i les mencions honorífiques en un diploma acreditatiu.
DISPOSICIONS FINALS
Primera. Autorització
S'autoritza la Secretaria Autonòmica de Família i Solidaritat, la Subsecretaria de la Conselleria de Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.
Segona. Vigència
Esta orde entra en vigor l'endemà de la publicació en el Diari Oficial de la Comunitat Valenciana.
Tercera. Recursos
Contra les bases de la convocatòria, que posa fi a la via administrativa, es pot interposar potestativament un recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptador des de l'endemà de la publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que hom n'hi puga interposar qualsevol altre que estime procedent.
València, 28 de desembre de 2012
La consellera de Benestar Social
ASUNCIÓN SÁNCHEZ ZAPLANA
ANNEX I
Bases
Primera. Objecte
L'objecte d'esta orde és la convocatòria d'un concurs públic per a la concessió del Premi a la Labor a favor de la Família en l'àmbit de la Comunitat Valenciana en 2012, i mencions honorífiques amb el mateix objecte.
Segona. Participants
Poden concórrer al premi les persones físiques o jurídiques que tinguen els requisits següents:
a) Persones físiques:
Dur a terme activitats i programes d'interés general que comporten un compromís a favor de la família, que incidisquen en l'àmbit territorial de la Comunitat Valenciana, bé siga en tot o en part, durant els dos últims exercicis.
b) Persones jurídiques:
1. Tindre personalitat jurídica pròpia, estar legalment constituïdes com a entitat, associació o fundació.
2. No tindre finalitat lucrativa.
3. Dur a terme activitats i programes d'interés general que comporten un compromís a favor de la família, que incidisquen en l'àmbit territorial de la Comunitat Valenciana, bé siga en tot o en part, durant els dos últims exercicis.
4. Les associacions i fundacions han d'estar inscrites legalment en algun dels registres d'associacions o fundacions de la Comunitat Valenciana dependents de la Conselleria de Governació i Justícia, o en qualsevol altre registre d'àmbit estatal amb la mateixa validesa legal.
Tercera. Sol·licituds
Poden presentar sol·licituds les persones físiques o jurídiques que tinguen els requisits que establix la base segona d'esta orde. La sol·licitud s'ha de formalitzar segons el model inclòs en l'annex II d'esta orde.
Quarta. Documentació
A la sol·licitud s'ha d'adjuntar la documentació següent:
a) En tots els casos:
- Una exposició raonada dels motius que es considera que fan la persona física o jurídica mereixedora del premi o menció, juntament amb una memòria, l'extensió de la qual no ha de superar els cinc folis, en la qual s'arreplegue l'acció o les accions concretes, de les que ha dut a terme, que es considere que la hi fan.
- En suport de la sol·licitud, es pot presentar material annex (vídeos, memòries anuals, etc.) que amplie la informació sobre les activitats exercides per la candidatura.
- Tota la documentació que es presente ha de ser original o, si és còpia, ha de ser legalitzada per un notari o compulsada.
b) Persones físiques
- L'autorització expressa a la Conselleria de Benestar Social inclosa en la sol·licitud, perquè, d'acord amb el que disposa l'article 6 de la Llei Orgànica 15/1999, de 13 de desembre, de Protecció de Dades de Caràcter Personal, i la resta de la normativa aplicable, puga accedir a les dades personals que es troben en el sistema de verificació de dades d'identitat. No obstant això, si, de la comprovació efectuada, en resulta alguna discordança amb les dades facilitades en la sol·licitud, l'òrgan instructor està facultat per a fer les actuacions procedents per a aclarir-la
Si la persona sol·licitant no dóna eixa autorització, ha d'aportar una còpia compulsada del document nacional d'identitat (DNI), del número d'identificació d'estranger (NIE), o del passaport.
c) Persones jurídiques
- L'autorització expressa a la Conselleria de Benestar Social, inclosa en la sol·licitud, perquè comprove telemàticament les dades fiscals identificatives de l'entitat sol·licitant que es troben en l'Agència Estatal d'Administració Tributària. No obstant això, si, de la comprovació efectuada, en resulta alguna discordança amb les dades facilitades en la sol·licitud, l'òrgan instructor està facultat per a fer les actuacions procedents per a aclarir-la.
Si no dóna eixa autorització, ha d'aportar una còpia compulsada del CIF de l'entitat.
- Els estatuts, l'escriptura de constitució o la documentació que acredite la titularitat pública.
- La documentació que acredite que l'entitat no té finalitat lucrativa.
- La documentació que acredite que té una seu a la Comunitat Valenciana.
- La documentació que acredite la representació que té la persona que subscriu la sol·licitud, així com una còpia compulsada del seu DNI, NIE o passaport, o l'autorització expressa per a accedir a les seues dades d'identitat que se cita en l'apartat b anterior.
- L'acreditació de la inscripció en el registre d'associacions o fundacions de la Comunitat Valenciana, dependent de la Conselleria de Governació i Justícia, o en qualsevol altre d'àmbit estatal que tinga el mateix objecte que els anteriors, si és procedent. Les entitats públiques estan exemptes de presentar este document.
Quinta. Termini de presentació
1. El termini de presentació de sol·licituds s'inicia l'endemà de la publicació de la convocatòria en el Diari Oficial de la Comunitat Valenciana i acaba el 2 d'abril de 2013, inclusivament.
2. La documentació, que s'ha d'adreçar a la Direcció General de Família i Dona, amb la indicació «Premi a la Labor en favor de la Família», es pot presentar davant d'esta direcció general, o en qualsevol dels llocs que reconeix, amb caràcter general, l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
La presentació de les sol·licituds en les oficines de correus s'ha d'ajustar als requisits que establix l'article 31 del Reial Decret 1829/1999, de 3 de desembre, que aprova el reglament que regula la prestació de servicis postals.
Sexta. Jurat
1. Es constituirà un jurat que avaluarà les sol·licituds i emetrà un veredicte no vinculant que elevarà a la persona titular de la Conselleria de Benestar Social, perquè resolga com siga procedent. El jurat pot proposar que es deixe desert el premi o qualsevol de les mencions.
2. El jurat estarà compost per persones de la Comunitat Valenciana que tinguen rellevància en l'àmbit de la família pels seus coneixements i activitats. Tindrà la distribució següent:
- Presidència: la persona titular de la Direcció General de Família i Dona.
- Vocals: tres vocals designats per la persona titular de la Conselleria de Benestar Social, entre persones destacades pels coneixements, activitats i altres mèrits en l'àmbit de la família.
- Secretaria: un/a funcionari/ària de la Direcció General de Família i Dona, amb veu però sense vot.
3. Per a funcionar millor, el jurat pot comptar amb la col·laboració del personal tècnic especialitzat que considere necessari.
4. És competència del jurat la interpretació i l'aplicació de les bases de la convocatòria. Pot excloure les candidatures el contingut o la presentació de les quals no s'ajusten a les condicions previstes en la convocatòria.
Sèptima. Avaluació de les sol·licituds
Per a avaluar les sol·licituds presentades, el jurat ha de tindre en compte, entre altres, els mèrits següents:
a) Referits al fet pel qual se sol·licita el premi:
- La repercussió social.
- El nombre de famílies a qui arriba.
- La tipologia de les famílies a què afecta (totes, nombroses, monoparentals, etc.).
b) Altres accions que haja dut a temre en favor de la família, diferents de l'activitat per la qual opta al premi.
Octava. Resolució del concurs
1. La resolució del premi i de les mencions honorífiques l'efectua la persona titular de la Conselleria de Benestar Social, després del veredicte no vinculant del jurat, una vegada examinades les sol·licituds presentades. No poden recaure en la mateixa persona el premi i una menció honorífica.
Així mateix la Conselleria de Benestar Social pot proposar que siguen guardonades persones físiques o jurídiques que tinguen els requisits indicats en la base segona, encara que no hagen presentat cap sol·licitud.
2. El termini màxim per a resoldre és de sis mesos comptadors a partir de l'endemà de l'acabament del termini de presentació de sol·licituds.
En els supòsits en què no es produïsca una resolució expressa, s'entendrà que les sol·licituds han sigut desestimades, d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Novena. Premis
1. Es concedirà un premi i dos mencions honorífiques.
Excepcionalment, poden concedir-se altres mencions honorífiques o diplomes, si hi ha candidatures que se'n consideren mereixedores d'algun, atesa la rellevància de l'actuació que hagen dut a terme.
2.L'entrega del Premi a la Labor en favor de la Família de la Comunitat Valenciana es podrà fer en un acte públic que organitzarà la Direcció General de Família i Dona, amb la presència del jurat i de les persones guardonades o els seus representants.
Deu. Acceptació de les bases
La participació en el concurs implica l'acceptació plena de les bases de la convocatòria.ANNEX II / ANEXO II